Festivalen Demokratiets Genklang gentages efter sidste års succes i Musikkens Hus.

Musikkens Hus omdannes på søndag til en festsal med fejring og markering af vores kære demokrati. Over to dage gentages sidste års store succes når Demokratiets Genklang løber af stablen. I år bliver programmet både bredere og større med topnavne, der bevæger sig i både politik og debat. Således forsøger TV-vært Sofie Linde sammen med Lea Korsgaard fra Zetland at besvare store spørgsmål om mediernes rolle i samfundet og fremtiden indenfor uddannelse, dannelse og demokrati. Og når man taler om demokrati, er Ruslands invasion af Ukraine en sørgerlig, men meget aktuel grund til at tale om, hvorfor det er så vigtigt. Under hele festivalen bliver debatter, rundbordssamtaler og forelæsninger brudt op af minikoncerter, så alle kan, når højtflyvende og filosofiske tanker måske har fyldt hovedet op, slappe af til rytmer og toner fra et væld af både kendte og mindre kendte artister. TV2 Nord sender direkte Der er altså masser at både se og høre i løbet af de to dage og søndag aften samler TV2 Nord op på det bedste fra festivalens første dag i en liveudsendelse klokken 19.45. Her kan alle opleve både indslag, interviews og musik fra dagen - altsammen med TV2 Nords Julie Schou Nielsen som vært. Demokratiets Genklang løber af stablen fra søndag den 20. marts klokken 10.00 og sluttes af mandag den 21. med en stor partilederrunde, hvor det store spørgsmål: Hvem skal sætte retningen for Danmark? skal forsøges besvaret. Hele programmet for festivalen kan du se herunder.